### NN 4/2026 (14.1.2026.), Pravilnik o provedbi državne potpore za privremeni prestanak ribolovnih aktivnosti okružujućim mrežama plivaricama – srdelarama za siječanj 2026. godine

MINISTARSTVO POLJOPRIVREDE, ŠUMARSTVA I RIBARSTVA

19

Na temelju članka 55. stavka 10. Zakona o morskom ribarstvu (»Narodne novine«, broj 62/17, 130/17, 14/19, 30/23 i 14/24), ministar poljoprivrede, šumarstva i ribarstva donosi

PRAVILNIK

O PROVEDBI DRŽAVNE POTPORE ZA PRIVREMENI PRESTANAK RIBOLOVNIH AKTIVNOSTI OKRUŽUJUĆIM MREŽAMA PLIVARICAMA – SRDELARAMA ZA SIJEČANJ 2026. GODINE

I. OPĆE ODREDBE

Članak 1.

Ovim se Pravilnikom utvrđuje provedba dodjele državne potpore za »Privremeni prestanak ribolovnih aktivnosti okružujućim mrežama plivaricama – srdelarama«, a u skladu sa Smjernicama o državnim potporama u sektoru ribarstva i akvakulture (SL C107, 23. 3. 2023.) (u daljnjem tekstu: Smjernice).

Članak 2.

(1) Pojedini pojmovi u smislu ovoga Pravilnika imaju sljedeće značenje:

a) »Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja)« – tijelo koje vrši isplate korisnicima

b) »Duljina plovila« – duljina preko svega (LoA), odnosno duljina mjerena između dviju krajnjih točaka plovila na pramcu i na krmi

c) »Javni doprinos« – svi doprinosi financiranju operacija koji potječu iz proračuna nacionalnih, regionalnih ili lokalnih javnih tijela ili bilo koje Europske grupacije za teritorijalnu suradnju (EGTS) uspostavljene u skladu s Uredbom (EZ) br. 1082/2006 Europskog parlamenta i Vijeća od 5. srpnja 2006. o Europskoj grupaciji za teritorijalnu suradnju (EGTS) (SL L 210, 31. 7. 2006.), proračuna Europske unije stavljenog na raspolaganje fondovima iz članka 1. stavka 1. točke a) Uredbe (EU) 2021/1060 Europskog parlamenta i Vijeća od 24. lipnja 2021. o utvrđivanju zajedničkih odredaba o Europskom fondu za regionalni razvoj, Europskom socijalnom fondu plus, Kohezijskom fondu, Fondu za pravednu tranziciju i Europskom fondu za pomorstvo, ribarstvo i akvakulturu te financijskih pravila za njih i za Fond za azil, migracije i integraciju, Fond za unutarnju sigurnost i Instrument za financijsku potporu u području upravljanja granicama i vizne politike (SL L 231, 30. 6. 2021.), proračuna tijela javnog prava ili proračuna udruženja javnih tijela ili tijela javnog prava

d) »Korisnik« – svaka fizička ili pravna osoba koja zadovolji uvjete ovoga Pravilnika

e) »Mikropoduzeća te mala i srednja poduzeća (MSP-ovi)« – znači poduzetnici koji ispunjavaju uvjete utvrđene u Prilogu I. Uredbi Komisije (EU) 2022/2473 оd 14. prosinca 2022. o proglašenju određenih kategorija potpora poduzetnicima koji se bave proizvodnjom, preradom i stavljanjem na tržište proizvoda ribarstva i akvakulture spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 327, 21. 12. 2022.)

f) »Ministar« – čelnik središnjeg tijela državne uprave koje je nadležno za poslove ribarstva

g) »Ministarstvo poljoprivrede, šumarstva i ribarstva (u daljnjem tekstu: Ministarstvo)« – središnje tijelo državne uprave nadležno za poslove ribarstva te u ovom slučaju davatelj potpore

h) »Nepravilnost« – svako kršenje primjenjivog prava koje proizlazi iz djelovanja ili propusta gospodarskog subjekta, koje šteti ili bi moglo naštetiti proračunu Europske unije ili Republike Hrvatske, tako da proračun Europske unije ili Republike Hrvatske optereti neopravdanim rashodom

i) »Poduzetnik u teškoćama« znači poduzetnik iz odjeljka 2.2. točke 20. Smjernica o državnim potporama za sanaciju i restrukturiranje nefinancijskih poduzetnika u teškoćama (SL C 249, 31. 7. 2014.) za kojeg je ispunjen najmanje jedan od sljedećih uvjeta:

i. u slučaju društva s ograničenom odgovornošću ako je više od polovice njegova upisanog temeljnog kapitala izgubljeno zbog prenesenih gubitaka. To se događa kada se odbijanjem prenesenih gubitaka od pričuva (i svih drugih elemenata koji se općenito smatraju dijelom vlastitog kapitala društva) dobije negativan kumulativni iznos koji premašuje polovicu upisanog vlasničkog kapitala. Za potrebe ove odredbe »društvo s ograničenom odgovornošću« odnosi se osobito na vrste društava navedene u Prilogu I. Direktivi 2013/34/EU Europskog parlamenta i Vijeća od 26. lipnja 2013. o godišnjim financijskim izvještajima, konsolidiranim financijskim izvještajima i vezanim izvješćima za određene vrste poduzeća, o izmjeni Direktive 2006/43/EZ Europskog parlamenta i Vijeća i o stavljanju izvan snage direktiva Vijeća 78/660/EEZ i 83/349/EEZ (SL L 182, 29. 6. 2013.) (u daljnjem tekstu: Direktiva 2013/34/EU), a »vlasnički kapital« obuhvaća, prema potrebi, sve premije na dionice

ii. u slučaju trgovačkog društva u kojem najmanje nekoliko članova snosi neograničenu odgovornost za dug društva, ako je više od polovice njegova kapitala prikazanog u financijskom izvještaju društva izgubljeno zbog prenesenih gubitaka. Za potrebe ove odredbe »društvo u kojem najmanje nekoliko članova snosi neograničenu odgovornost za dug društva« osobito se odnosi na vrste društva navedene u Prilogu II. Direktivi 2013/34/EU

iii. ako se nad poduzetnikom provodi cjelokupni postupak nesolventnosti ili on ispunjava kriterije u skladu s nacionalnim pravom da se nad njim provede cjelokupni postupak nesolventnosti na zahtjev vjerovnika

iv. u slučaju poduzetnika koji nije MSP ako je tijekom posljednje dvije godine:

1. omjer knjigovodstvenog duga i kapitala poduzetnika bio veći od 7,5 i

2. EBITDA koeficijent pokrića kamata poduzetnika bio niži od 1,0

j) »Povlastica za gospodarski ribolov na moru (u daljnjem tekstu: povlastica)« – isprava na temelju koje se obavlja gospodarski ribolov na moru sukladno Zakonu o morskom ribarstvu

k) »Radni dan« – svaki dan koji nije subota, nedjelja ili blagdan odnosno svaki dan kad Ministarstvo, Uprava ribarstva (u daljnjem tekstu: Uprava ribarstva) radi

l) »Ribolovna aktivnost« – znači potraga za ribom, bacanje, polaganje, povlačenje i potezanje ribolovne opreme, izvlačenje ulova na palubu, prekrcaj, zadržavanje na palubi, prerada na brodu, prebačaj, stavljanje u kaveze, tov i iskrcaj ribe i proizvoda ribarstva

m) »Ribolovni dan« – svaki dan kada se obavlja ribolovna aktivnost, a koji je evidentiran sukladno Zakonu o morskom ribarstvu te u skladu sa propisima iz područja dostave očevidnika i/ili izvješća o ulovu u gospodarskom ribolovu

n) »Sumnja na prijevaru« – nepravilnost koja je razlog za pokretanje upravnih ili sudskih postupaka na nacionalnoj razini kako bi se utvrdilo postojanje postupanja s namjerom, osobito prijevare, iz članka 3. stavka 2. točaka (a) i (b) te članka 4. stavaka 1., 2. i 3. Direktive (EU) 2017/1371 Europskog parlamenta i Vijeća od 5. srpnja 2017. o suzbijanju prijevara počinjenih protiv financijskih interesa Unije kaznenopravnim sredstvima (SL L198, 28. 7. 2017.) (u daljnjem tekstu: Direktiva (EU) 2017/1371), kao i članka 1. stavka 1. točke a) Konvencije o zaštiti financijskih interesa Zajednice sastavljene Aktom Vijeća od 26. srpnja 1995. o sastavljanju Konvencije o zaštiti financijskih interesa Zajednice (SL C316, 27. 11. 1995.).

(2) Ostali pojmovi u smislu ovoga Pravilnika imaju jednako značenje kao pojmovi uporabljeni u Smjernicama, Uredbi (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354 od 28. 12. 2013.), Uredbi (EU) 2021/1139 Europskog parlamenta i Vijeća od 7. srpnja 2021. o uspostavi Europskog fonda za pomorstvo, ribarstvo i akvakulturu i izmjeni Uredbe (EU) 2017/1004 (SL L 247, 13. 7. 2021.) (u daljnjem tekstu: Uredba (EU) 2021/1139) i Pravilniku o dodjeli državne potpore u sektoru ribarstva i akvakulture (»Narodne novine«, broj 36/15).

Rodno značenje

Članak 3.

Izrazi koji se koriste u ovome Pravilniku, a imaju rodno značenje, odnose se jednako na muški i ženski rod.

Predmet državne potpore

Članak 4.

(1) Privremeni prestanak ribolovnih aktivnosti (u daljnjem tekstu: privremena obustava) provodi se u segmentu ribolova okružujućim mrežama plivaricama – srdelarama (u daljnjem tekstu: plivaričarski ribolov).

(2) Predmet potpore je naknada ovlaštenicima povlastica za ribarsko plovilo, a obuhvaća jednokratna bespovratna novčana sredstava za privremenu obustavu sukladno Preporuci Opće komisije za ribarstvo Sredozemlja GFCM/44/2021/20 o višegodišnjem planu upravljanja za održivo iskorištavanje stokova male plave ribe u Jadranskom moru (zemljopisna potpodručja 17 i 18), Preporuci GFCM/48/2025/5 o višegodišnjem režimu ribolova i uspostavi ograničenja ulova u 2026. godini za stokove male plave ribe u Jadranskom moru (zemljopisna potpodručja 17 i 18) i Pravilniku o ribolovnim mogućnostima u gospodarskom ribolovu na moru okružujućom mrežom plivaricom – srdelarom (»Narodne novine«, broj 23/22, 123/22, 13/23, 25/24, 106/24, 131/24, 30/25, 73/25 i 156/25).

(3) Privremena obustava u smislu ovoga Pravilnika je privremena obustava u razdoblju od 1. siječnja 2026. godine u 00:00 sati do 30. siječnja 2026. godine u 24:00 sata na području cijelog ribolovnog mora Republike Hrvatske.

II. UVJETI PRIHVATLJIVOSTI I OBVEZE KORISNIKA

Uvjeti prihvatljivosti

Članak 5.

(1) Za vrijeme trajanja privremene obustave, moraju biti ispunjeni sljedeći uvjeti:

a) ribarsko plovilo mora posjedovati važeću povlasticu

b) ribarsko plovilo mora biti u funkciji

c) iznimno od točke b) ovoga stavka u slučaju da je plovilo bilo u tijeku pregleda za obnovu klase i Svjedodžbe o sposobnosti broda za plovilo, potvrda Hrvatskog registra brodova o tijeku pregleda za obnovu klase i Svjedodžbe o sposobnosti broda za plovidbu

d) ribarsko plovilo mora biti upisano u Registar ribarske flote Republike Hrvatske

e) ribarsko plovilo mora imati dostatnu minimalnu ribolovnu aktivnost od ukupno 120 ribolovnih dana ostvarenih tijekom zadnje dvije kalendarske godine koje prethode godini podnošenja Zahtjeva za potporu i isplatu

f) ribarsko plovilo mora biti autorizirano u segmentu plivaričarskog ribolova

g) ribarsko plovilo mora imati najmanje 51 posto ribolovne aktivnosti ostvarene u dijelu plivaričarskog ribolova tijekom zadnje dvije kalendarske godine koje prethode godini podnošenja Zahtjeva za potporu i isplatu u odnosu na ukupnu ribolovnu aktivnost ostvarenu tim plovilom tijekom istoga razdoblja

h) privremena obustava ne smije biti financirana nikakvim drugim javnim doprinosima

i) korisnik mora dati suglasnost za objavljivanje informacija o dodijeljenoj potpori u skladu sa dijelom I. poglavljem 3. odjeljkom 3.2.4. točkom 105. Smjernica

j) nalaz izvršene kontrole na terenu mora biti pozitivan

k) korisnik ne smije biti poduzetnik u teškoćama iz članka 2. stavka 1. točke i) ovoga Pravilnika.

(2) Na temelju dijela I. poglavlja 3. odjeljka 3.2.6. točke 136. podtočke a) Smjernica neprihvatljivi su Zahtjevi za potporu korisnika koji ne poštuju pravila Zajedničke ribarstvene politike.

(3) Na temelju dijela I. poglavlja 3. odjeljka 3.1.3. točke 61. podtočaka a) i b) Smjernica i članka 11. Uredbe (EU) br. 2021/1139, neprihvatljivi su Zahtjevi za potporu korisnika ako je:

a) počinio teški prekršaj na temelju članka 42. Uredbe Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (SL L 286 od 29.10.2008.) (u daljnjem tekstu: Uredba (EZ) br. 1005/2008) ili članka 90. Uredbe (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343 od 22. 12. 2009.) ili drugog zakonodavnog akta Europskog parlamenta i Vijeća u okviru Zajedničke ribarstvene politike, a što je utvrđeno od strane nadležnog tijela

b) bio ili jest uključen u rad, upravljanje ili posjedovanje ribarskog plovila koje se nalazi na Unijinom popisu nezakonitog, neprijavljenog i nereguliranog (NNN) ribolova iz članka 40. stavka 3. Uredbe (EZ) br. 1005/2008 ili plovila koje plovi pod zastavom zemlje s popisa nekooperativnih trećih zemalja iz članka 33. te Uredbe

c) počinio prijevaru kako je definirana u članku 3. Direktive (EU) 2017/1371 u okviru Europskog fonda za pomorstvo i ribarstvo ili Europskog fonda za pomorstvo, ribarstvo i akvakulturu.

(4) Detaljne odredbe za primjenu uvjeta prihvatljivosti iz stavka 3. ovoga članka propisane su Pravilima prihvatljivosti i sukladnosti zahtjeva za potporu u okviru Europskog fonda za pomorstvo, ribarstvo i akvakulturu, u skladu s Delegiranom uredbom Komisije (EU) 2022/2181 оd 29. lipnja 2022. o dopuni Uredbe (EU) 2021/1139 Europskog parlamenta i Vijeća o Europskom fondu za pomorstvo, ribarstvo i akvakulturu u pogledu razdoblja i datuma neprihvatljivosti zahtjeva za potporu (SL L 288, 9. 11. 2022.). Pravila prihvatljivosti i sukladnosti zahtjeva za potporu u okviru Europskog fonda za pomorstvo, ribarstvo i akvakulturu dostupna su na mrežnim stranicama Uprave ribarstva (https://euribarstvo.hr/).

Obveze korisnika

Članak 6.

(1) Korisnik je dužan djelovati u skladu s uvjetima iz članka 5. stavaka 2. i 3. ovoga Pravilnika tijekom razdoblja između podnošenja zahtjeva za dodjelu i isplatu potpore i isteka pet godina nakon završnog plaćanja sredstava korisniku.

(2) U slučaju nepoštivanja odredbi iz stavka 1. ovoga članka, korisnik je dužan potporu vratiti razmjerno nesukladnosti.

(3) Korisnik je dužan dostavljati točne i istinite podatke i/ili izjave te postupati u skladu s odredbama ovoga Pravilnika.

(4) Korisnik je dužan omogućiti kontrolu na terenu te čuvati i omogućiti dostupnost dokumentacije sukladno članku 16. ovoga Pravilnika.

(5) Ribarsko plovilo tijekom čitavog razdoblja privremene obustave odnosno tijekom svih 30 dana iz članka 4. stavka 3. ovoga Pravilnika ne smije obavljati nikakvu ribolovnu aktivnost iz članka 2. stavka 1. točke l) ovoga Pravilnika ili bilo koju drugu aktivnost, te mora biti vezano u luci čitavo razdoblje privremene obustave iz članka 4. stavka 3. ovoga Pravilnika.

(6) Iznimno od stavka 5. ovoga članka, korisnik može uslijed nepredviđenih okolnosti ili više sile ili u cilju remonta ribarskog plovila premjestiti ribarsko plovilo uz prethodno pribavljeno odobrenje Uprave ribarstva. Zahtjev za odobrenje se dostavlja Upravi ribarstva na e-mail adresu: kontrolanaterenu@mps.hr ili pisanim putem na adresu Uprave ribarstva, a mora sadržavati opis razloga premještanja ribarskog plovila te naznaku vremena i lokacije premještanja.

(7) Korisnik, čije plovilo ne posjeduje VMS uređaj ili isti nije u funkciji, dužan je obavijestiti Upravu ribarstva o poziciji ribarskog plovila tijekom privremene obustave iz članka 4. stavka 3. ovoga Pravilnika na e-mail adresu kontrolanaterenu@mps.hr ili pisanim putem na adresu Uprave ribarstva.

(8) Iznimno od stavka 7. ovoga članka, u slučaju kada za vrijeme razdoblja privremene obustave dođe do neočekivanog kvara/prestanka rada VMS uređaja, korisnik je odmah po nastupanju navedene okolnosti dužan o istome obavijestiti Upravu ribarstva na e-mail adresu: kontrolanaterenu@mps.hr te dostaviti obavijest o poziciji ribarskog plovila.

(9) U skladu s dijelom II. Poglavljem 3. odjeljkom 3. točki 241. Smjernica, korisnik ribarsko plovilo koje je predmet potpore ne smije prenijeti izvan Europske unije niti mu se smije zamijeniti zastava izvan Europske unije tijekom razdoblja od najmanje pet godina od završnog plaćanja potpore.

III. FINANCIRANJE

Članak 7.

(1) Sredstva potpore na temelju ovoga Pravilnika osiguravaju se iz državnog proračuna Republike Hrvatske.

(2) Sredstva javne potpore za sufinanciranje na temelju ovoga Pravilnika određuju se Odlukom o raspoređivanju i korištenju novčanih sredstava namijenjenih za dodjelu državne potpore za privremeni prestanak ribolovnih aktivnosti okružujućim mrežama plivaricama – srdelarama za siječanj 2026. godine koju donosi ministar.

(3) Izračun naknade za privremenu obustavu definiran je Prilogom I. ovoga Pravilnika, koji je njegov je sastavni dio.

(4) Intenzitet potpore za privremenu obustavu iznosi 100 posto iznosa naknade za privremenu obustavu izračunatog sukladno stavku 3. ovoga članka.

(5) Potpora se dodjeljuje i isplaćuje po ribarskom plovilu.

(6) Potpora se po ribarskom plovilu može dodijeliti za najviše 12 mjeseci u skladu s točkom 299. Smjernica, uključujući i razdoblje za koje je potpora dodijeljena i isplaćena na temelju Uredbe (EU) 2021/1139 u okviru u okviru mjere I.9. »Privremeni prestanak ribolovnih aktivnosti« u okviru Programa za ribarstvo i akvakulturu Republike Hrvatske za programsko razdoblje 2021. – 2027. godine.

(7) Potpora se može dodijeliti ako su ribolovne aktivnosti ribarskog plovila bile zaustavljene najmanje 30 dana u kalendarskoj godini u kojoj se provodi privremena obustava koja je predmet potpore.

(8) Ministarstvo će obustaviti dodjelu i/ili isplaćivanje potpore sukladno ovome Pravilniku svakom korisniku koji je primao prethodnu nezakonitu pojedinačnu potporu ili potporu u okviru programa potpora koja je odlukom Europske komisije proglašena nespojivom, dok taj korisnik ne nadoknadi ili ne plati na blokirani račun ukupni iznos nezakonite i nespojive potpore i odgovarajuće kamate za povrat.

IV. ZAHTJEV ZA POTPORU I ISPLATU, POSTUPAK OBRADE, ODLUČIVANJE I ISPLATA

Zahtjev za potporu i isplatu

Članak 8.

(1) Zahtjev za potporu i isplatu na temelju ovoga Pravilnika se podnosi na obrascu Zahtjeva za potporu i isplatu (u daljnjem tekstu: Zahtjev) koji je dostupan na mrežnim stranicama Uprave ribarstva (www.mps.hr/ribarstvo/).

(2) Obrazac Zahtjeva popunjava se u elektroničkom obliku ili ručno, a u slučaju da se popunjava ručno, mora biti ispunjen pregledno i čitljivo, jer se u protivnom neće razmatrati, te se potpisan i ovjeren od strane korisnika, podnosi u tiskanom obliku preporučenom poštom ili osobno, u zatvorenoj omotnici na čijoj poleđini treba čitko ispisati ime i adresu pošiljatelja i dostaviti je na adresu:

Ministarstvo poljoprivrede, šumarstva i ribarstva

Uprava ribarstva

Ulica grada Vukovara 78, 10000 Zagreb

s naznakom:

»Zahtjev za potporu i isplatu – državna potpora za privremeni prestanak ribolovnih aktivnosti za plivaričarski ribolov za siječanj 2026. godine – NE OTVARATI«.

(3) Rok za podnošenje Zahtjeva iz stavka 1. ovoga članka završava danom koji prethodi danu početka razdoblja privremene obustave iz članka 4. stavka 3. ovoga Pravilnika.

Obrada zahtjeva

Članak 9.

(1) Administrativnu obradu Zahtjeva obavlja Uprava ribarstva.

(2) Prilikom administrativne obrade Zahtjeva utvrđuje se pravovremenost i potpunost te udovoljavanje propisanim uvjetima i kriterijima.

(3) Ako je Zahtjev nepotpun ili ako je potrebno tražiti dodatna obrazloženja/ispravke vezane uz dostavljenu dokumentaciju, Uprava ribarstva će korisniku izdati Zahtjev za dopunu/obrazloženje/ispravak (u daljnjem tekstu: Zahtjev za dopunu).

(4) Korisnik je dužan dostaviti traženu dokumentaciju iz stavka 3. ovoga članka preporučenom poštom s povratnicom, osobno Upravi ribarstva ili putem elektroničke pošte, u roku od 15 radnih dana od prvog sljedećeg dana nakon dana zaprimanja Zahtjeva za dopunu.

(5) Danom zaprimanja Zahtjeva za dopunu smatra se datum obavljene dostave Zahtjeva za dopunu putem elektroničke pošte.

(6) Dostava iz stavka 5. ovoga članka smatra se obavljenom u trenutku kad je Zahtjev za dopunu zabilježen na poslužitelju za primanje poruka.

(7) Korisnik je dužan putem elektroničke pošte potvrditi primitak Zahtjeva za dopunu.

(8) Ako korisnik ne dostavi traženu dokumentaciju u roku iz stavka 4. ovoga članka, Uprava ribarstva će dostavu Zahtjeva za dopunu iz stavka 3. ovoga članka ponoviti preporučenom poštom.

(9) U slučaju iz stavka 8. ovoga članka, korisnik je dužan dostaviti traženu dokumentaciju Upravi ribarstva u roku od 15 radnih dana od prvog sljedećeg dana nakon dana zaprimanja Zahtjeva za dopunu odnosno dana kada je korisnik zaprimio preporučenu pošiljku.

(10) Ako korisnik ne preuzme Zahtjev za dopunu niti nakon ponovljene dostave, Zahtjev za dopunu će se objaviti na oglasnoj ploči Uprave ribarstva u Zagrebu te će se dostava smatrati obavljenom istekom osmoga dana od dana objave Zahtjeva za dopunu na oglasnoj ploči.

(11) Datumom podnošenja potpunog Zahtjeva za potporu smatra se datum slanja tražene dokumentacije i/ili tražene dopune/obrazloženja/ispravka iz stavka 4. odnosno 9. ovoga članka.

Informiranje o rezultatima provjere

Članak 10.

(1) Uprava ribarstva će korisnicima za koje se utvrdi negativan nalaz kontrole na terenu odnosno neispunjavanje obveze iz članka 6. stavka 4. ovoga Pravilnika, dostaviti izvještaj o rezultatu provedene kontrole zaprimljenog Zahtjeva s navedenim rokom za dostavu očitovanja o utvrđenim rezultatima.

(2) Izvještaj o rezultatu provedene kontrole iz stavka 1. ovoga članka dostavlja se korisniku putem elektroničke pošte te se dostava smatra obavljenom u trenutku kad je izvještaj zabilježen na poslužitelju za primanje poruka.

(3) Korisnik je dužan putem elektroničke pošte potvrditi primitak izvještaja o rezultatu provedene kontrole.

(4) Korisnik je dužan u danom roku iz stavka 1. ovoga članka dostaviti Upravi ribarstva suglasnost na utvrđene rezultate ili, ako nije suglasan, očitovanje s naznakom s kojim se rezultatima ne slaže.

(5) Suglasnost odnosno očitovanje iz stavka 4. ovoga članka korisnik dostavlja putem elektronske pošte navedene u zaprimljenom izvještaju ili preporučenom poštom s povratnicom ili osobno na adresu Uprave ribarstva:

Ministarstvo poljoprivrede, šumarstva i ribarstva,
 Uprava ribarstva

Ulica grada Vukovara 78, 10 000 Zagreb

uz naznaku:

»Suglasnost/očitovanje na izvještaj o rezultatu kontrole na terenu- državna potpora za privremeni prestanak ribolovnih aktivnosti za plivaričarski ribolov za siječanj 2026. godine.«

(6) Ako korisnik ne dostavi suglasnost odnosno očitovanje u danom roku iz stavka 1. ovoga članka, Uprava ribarstva će dostavu izvještaja o rezultatima provedene kontrole iz stavka 1. ovoga članka ponoviti preporučenom poštom.

(7) U slučaju iz stavka 6. ovoga članka, korisnik je dužan dostaviti suglasnost na utvrđene rezultate ili, ako nije suglasan, očitovanje s naznakom s kojim se rezultatima ne slaže u roku od deset radnih dana od prvog sljedećeg dana nakon dana zaprimanja izvještaja odnosno dana kada je korisnik zaprimio preporučenu pošiljku.

(8) Ako korisnik u danom roku iz stavka 7. ovoga članka ne dostavi suglasnost odnosno očitovanje o utvrđenim rezultatima, smatra se da je s istima suglasan.

(9) U slučaju kada korisnik nije suglasan s rezultatima te je dostavio očitovanje u skladu s ovim člankom, Uprava ribarstva će razmotriti zaprimljeno očitovanje korisnika, provesti dodatnu provjeru u odnosu na očitovanje korisnika te u skladu s rezultatima tih provjera postupiti sukladno članku 11. ovoga Pravilnika.

Odlučivanje o Zahtjevu

Članak 11.

Nakon završetka postupaka iz članaka 9. i 10. ovoga Pravilnika, Uprava ribarstva će donijeti:

a) Rješenje o dodjeli i isplati sredstava u slučaju ispunjavanja uvjeta i kriterija propisanih ovim Pravilnikom ili

b) Rješenje o odbijanju u slučaju:

– neispunjavanja uvjeta, kriterija i obveza propisanih ovim Pravilnikom

– nepravovremeno podnesenih Zahtjeva

– nedostavljanja dopune/obrazloženja/ispravka kako je propisano člankom 9. ovoga Pravilnika ako to utječe na prihvatljivost Zahtjeva u cijelosti

– utvrđene nepravilnosti, ako je odlukom o utvrđenoj nepravilnosti određeno odbijanje Zahtjeva uzimajući u obzir težinu utvrđene nepravilnosti ili u slučaju ne poduzimanja korektivnih mjera određenih radi ispravljanja utvrđene nepravilnosti u zadanom roku. Ako utvrđena nepravilnost ujedno sadrži i elemente sumnje na prijevaru, Uprava ribarstva će o tome izvijestiti Državno odvjetništvo Republike Hrvatske

– negativnog nalaza kontrole na terenu ili onemogućavanja obavljanja kontrole na terenu

– namjernog davanja neistinitih informacija od strane korisnika

– utvrđenog sufinanciranja privremene obustave drugim javnim doprinosima

– nedostatnosti raspoloživih sredstava.

Isplata potpore

Članak 12.

(1) Potpora u okviru ovoga Pravilnika se isplaćuje na temelju Rješenja o dodjeli i isplati sredstava iz članka 11. točke a) ovoga Pravilnika.

(2) Isplatu potpore iz stavka 1. ovoga članka vrši Agencija za plaćanja na račun korisnika.

Promjena podataka o korisniku

Članak 13.

(1) Promjene podataka o korisniku podrazumijevaju promjenu podataka koji se odnose na podneseni Zahtjev, a uključuju promjenu podataka o korisniku, kao što su promjene njegova naziva, osobe ovlaštene za zastupanje, adrese sjedišta, imena banke i/ili broja žiro-računa banke/IBAN na koji će mu biti isplaćena sredstva.

(2) U slučaju promjena iz stavka 1. ovoga članka, korisnik je dužan od dana podnošenja Zahtjeva do isteka razdoblja od pet godina od zadnje primljene uplate financijskih sredstava temeljem ovoga Pravilnika Upravi ribarstva dostaviti Obavijest o promjeni u roku od 15 radnih dana od njihova nastanka.

(3) Uz Obavijest iz stavka 2. ovoga članka, korisnik je dužan priložiti odgovarajuću dokumentaciju kojom se predmetna promjena potkrepljuje.

(4) Uprava ribarstva će prema zaprimljenoj Obavijesti o promjeni iz stavka 2. ovoga članka donijeti Rješenje o izmjeni Rješenja o dodjeli i isplati sredstava, ako promjena ima utjecaj na isto.

(5) Rješenjem o izmjeni Rješenja o dodjeli i isplati sredstava iz stavka 4. ovoga članka ne može se dodijeliti iznos potpore veći od iznosa potpore koji je već određen Rješenjem o dodjeli i isplati sredstava iz članka 11. točke a) ovoga Pravilnika.

(6) U slučaju promjena iniciranih od strane Uprave ribarstva, Uprava ribarstva će donijeti Rješenje o izmjeni Rješenja o dodjeli i isplati sredstava iz članka 11. točke a) ovoga Pravilnika.

(7) Obavijest o promjeni iz stavka 2. ovoga članka dostavlja se Upravi ribarstva preporučenom poštom s povratnicom na adresu: Ministarstvo poljoprivrede, šumarstva i ribarstva, Uprava ribarstva, Ulica grada Vukovara 78, 10000 Zagreb, uz naznaku: »Obavijest o promjeni – državna potpora za privremeni prestanak ribolovnih aktivnosti«.

Odustajanje od potpore

Članak 14.

(1) U slučaju da korisnik želi odustati od dodjele i isplate potpore, podnosi Zahtjev za odustajanje.

(2) Ako korisnik podnese Zahtjev za odustajanje u fazi administrativne obrade Zahtjeva odnosno prije izdavanja Rješenja iz članka 11. ovoga Pravilnika, Uprava ribarstva će prekinuti sve aktivnosti nad Zahtjevom te će korisniku izdati Rješenje o obustavi postupka dodjele i isplate potpore.

(3) Ako korisnik podnese Zahtjev za odustajanje nakon izdavanja Rješenja o dodjeli i isplati sredstava iz članka 11. točke a), a prije isplate iz članka 12. ovoga Pravilnika, Uprava ribarstva će korisniku izdati Rješenje o ukidanju Rješenja o dodjeli i isplati sredstava.

(4) Zahtjev za odustajanje iz stavka 1. ovoga članka dostavlja se preporučenom poštom s povratnicom na adresu Ministarstvo poljoprivrede, šumarstva i ribarstva, Uprava ribarstva, Ulica grada Vukovara 78, 10 000 Zagreb, uz naznaku: »Zahtjev za odustajanje – državna potpora za privremeni prestanak ribolovnih aktivnosti za plivaričarski ribolov za siječanj 2026. godine«.

Poništenje obveze

Članak 15.

(1) Uprava ribarstva će donijeti Rješenje o ukidanju Rješenja o dodjeli i isplati sredstava u sljedećim slučajevima:

a) utvrđene nepravilnost za koju je odlukom o utvrđenoj nepravilnosti određeno poništenje obveze uzimajući u obzir težinu utvrđene nepravilnosti ili u slučaju ne poduzimanja korektivnih mjera određenih radi ispravljanja utvrđene nepravilnosti u zadanom roku. Ako utvrđena nepravilnost ujedno sadrži i elemente sumnje na prijevaru, Upravljačko tijelo će o tome izvijestiti Državno odvjetništvo Republike Hrvatske

b) kada korisnik ne poštuje odredbe Pravilnika ili nije ispunio obveze određene Rješenjem o dodjeli i isplati sredstava iz članka 11. točke a) ovoga Pravilnika.

(2) Rješenje iz stavka 1. ovoga članka donosi se u slučaju kada se okolnosti iz stavka 1. točke a) i/ili b) ovoga članka utvrde u razdoblju nakon izdavanja Rješenja o dodjeli i isplati sredstava iz članka 11. točke a), a prije isplate potpore iz članka 12. ovoga Pravilnika.

V. KONTROLA NA TERENU I ČUVANJE DOKUMENTACIJE

Članak 16.

(1) Kontrolu na terenu provode djelatnici Uprave ribarstva.

(2) Kontrola na terenu obuhvaća kontrolu putem VMS uređaja i/ili kontrolu na terenu, a može se provoditi tijekom čitavog razdoblja navedenog u članku 4. stavku 3. ovoga Pravilnika.

(3) U slučaju da ribarsko plovilo ne posjeduje VMS uređaj ili isti nije u funkciji, kontrola se vrši isključivo kontrolom na terenu.

(4) Korisnik je dužan čuvati i omogućiti uvid u svu dokumentaciju koja se odnosi na privremenu obustavu ovlaštenim osobama Uprave ribarstva.

(5) Rok za čuvanje dokumentacije iz stavka 4. ovoga članka je pet godina nakon izvršenog konačnog plaćanja.

Članak 17.

(1) Pri obavljanju kontrole na terenu ovlaštene osobe iz članka 16. stavaka 1. ovoga Pravilnika, osim ribarskog plovila mogu pregledati i dokumentaciju koja se odnosi na ostvarivanje prava sukladno ovome Pravilniku.

(2) Ako se za to ukaže potreba, ovlaštene osobe iz članka 16. stavaka 1. mogu izvještavati nadležna tijela i tražiti provođenje određenog postupka ako sami nisu ovlašteni izravno postupiti te prikupljati podatke i obavijesti od odgovornih osoba, svjedoka, vještaka i drugih osoba kad je to potrebno za obavljanje poslova kontrole.

(3) Korisnik je dužan ovlaštenim osobama iz članka 16. stavaka 1. ovoga Pravilnika omogućiti obavljanje kontrole na terenu, pružiti potrebne podatke i obavijesti te osigurati uvjete za njihov nesmetani rad.

(4) Ovlaštene osobe iz članka 16. stavaka 1. ovoga Pravilnika dužne su se prilikom kontrole na terenu identificirati javnom ispravom kojom se dokazuje identitet.

VI. POVRAT SREDSTAVA

Članak 18.

(1) Uprava ribarstva će Rješenjem o povratu sredstava od korisnika zahtijevati povrat u slučaju:

a) ako se naknadnom administrativnom kontrolom i/ili revizijskim nadzorom utvrdi nepravilnost s financijskim učinkom

b) ako se naknadnom administrativnom kontrolom utvrdi administrativna pogreška s financijskim učinkom

c) ako je korisnik ostvario sredstva na temelju netočnih podataka i/ili ako je ostvario potporu protivno uvjetima i odredbama nacionalnih propisa Republike Hrvatske i propisa Europske unije

d) ako korisnik ne dopusti obavljanje kontrole na terenu i/ili inspekcijskog nadzora

e) ako korisnik ne postupa u skladu sa člankom 6. stavkom 1. ovoga Pravilnika

f) ako korisnik ne udovoljava uvjetima i obvezama propisanima ovim Pravilnikom, nacionalnim propisima ili propisima Europske unije

g) kada su nadležna pravosudna tijela pravomoćnom presudom proglasile krivim korisnika za počinjenje kaznenih djela u kaznenom postupku pokrenutom na temelju sumnje na prijevaru.

(2) Na temelju Rješenja o povratu sredstava korisnik je dužan u roku od 30 dana od dana zaprimanja Rješenja izvršiti povrat sredstava na način određen Rješenjem o povratu sredstava.

(3) Ako korisnik nije postupio sukladno Rješenju o povratu sredstava, na iznos koji podliježe povratu se nakon isteka roka iz stavka 2. ovoga članka obračunava zakonska zatezna kamata.

(4) U slučaju nepoštivanja roka za povrat sredstava Uprava ribarstva će pokrenuti postupak ovrhe na računu dužnika u skladu sa propisima Republike Hrvatske i/ili će zatražiti zaštitu svojih prava putem nadležnog suda.

Članak 19.

(1) Iznimno od članka 18. stavka 2. ovoga Pravilnika korisnik može iznos duga vratiti u obrocima, uz suglasnost Uprave ribarstva koja se daje na temelju obavijesti o namjeri obročnog vraćanja duga.

(2) Obavijest o namjeri obročnog vraćanja duga iz stavka 1. ovoga članka korisnik dostavlja Upravi ribarstva u roku od 15 dana od dana zaprimanja Rješenja o povratu sredstava.

(3) Korisnik može vratiti iznos duga u najviše četiri rate u roku od jedne godine.

(4) Ako korisnik nije postupio sukladno suglasnosti iz stavka 1. ovoga članka, na iznos duga u pojedinom obroku koji podliježe povratu se nakon isteka roka za povrat navedenom u suglasnosti iz stavka 1. ovoga članka obračunava zakonska zatezna kamata.

(5) U slučaju nemogućnosti naplate duga, Uprava ribarstva će pokrenuti postupak ovrhe na računu dužnika u skladu s propisima Republike Hrvatske i/ili će zatražiti zaštitu svojih prava putem nadležnog suda.

VII. OTKLANJANJE POGREŠAKA

Članak 20.

(1) Uprava ribarstva može ispravkom akta kojeg je donijelo na temelju ovoga Pravilnika ispraviti pogreške u imenima ili brojevima, pisanju ili računanju te druge očite netočnosti u predmetnom aktu ili u njegovim ovjerenim prijepisima.

(2) Ispravak pogreške proizvodi pravni učinak od dana od kojeg proizvodi učinak akt koji se ispravlja.

VIII. PRAVNI LIJEK

Članak 21.

(1) Protiv rješenja koja proizlaze iz ovoga Pravilnika nije dopuštena žalba, ali se može pokrenuti upravni spor.

(2) Upravna tužba ne odgađa izvršenje rješenja koja proizlaze iz ovoga Pravilnika.

IX. ZAVRŠNA ODREDBA

Članak 22.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 324-01/25-01/410

Urbroj: 525-12/737-25-1

Zagreb, 29. prosinca 2025.

Potpredsjednik Vlade
 i ministar
 David Vlajčić, v. r.

PRILOG I.

IZRAČUN DRŽAVNE POTPORE ZA PRIVREMENI PRESTANAK RIBOLOVNIH AKTIVNOSTI OKRUŽUJUĆIM MREŽAMA PLIVARICAMA – SRDELARAMA

Iznos naknade po ribarskom plovilu izračunava se prema formuli:

Iznos naknade (EUR) = [Izgubljeni prihod (%)] prema dužinskoj kategoriji × [Prosječni dnevni prihod po plovilu (EUR)] × [Broj prihvatljivih dana privremenog prestanka]

Udio troškova u prihodu i izgubljeni prihod

Udio troškova u prihodu podrazumijeva godišnji udio troškova (bez troškova goriva i troškova plaća posade) u godišnjem prihodu, a izračunat je kao jedinstveni prosjek dobiven iz trogodišnjih prosjeka udjela izračunatih za sve dužinske segmenata u razdoblju 2021. – 2023. godine.

Prihod podrazumijeva vrijednost iskrcaja ostvarenu od ribolovne aktivnosti plovila, izračunatu na temelju ukupne količine ulova iz očevidnika o ulovu na moru, pomnožene s prosječnim cijenama po vrsti (službeni podaci o cijenama morskih organizama) u skladu s uspostavljenom nacionalnom metodologijom u sklopu Okvira za prikupljanje podataka.

Tablica 1.

|  |  |  |  |  |  |
| --- | --- | --- | --- | --- | --- |
| Dužinske kategorije plovila  (PS segment) | Udio troškova (bez troškova goriva i posade), % | | | | Izgubljeni  prihod % |
| 2021. | 2022. | 2023. | Prosjek 2021. – 2023. |
| F2021 | F2022 | F2023 | G = PROSJEK (F2021:F2022:F2023) | H = 1 – G |
| VL0612 | 96,76 % | 57,89 % | 40,56 % | 65,07 % | 34,93 % |
| VL1218 | 43,17 % | 25,03 % | 36,76 % | 34,99 % | 65,01 % |
| VL1824 | 50,75 % | 33,51 % | 45,64 % | 43,30 % | 56,70 % |
| VL2440 | 51,49 % | 43,09 % | 59,99 % | 51,53 % | 48,47 % |

Kod izračuna potpore za plovilo koje je predmet obustave primjenjuje se izgubljeni prihod % (H) definiran za segment kojemu predmetno plovilo pripada, naveden u Tablici 1.

Prosječni dnevni prihod po plovilu

Prosječni dnevni prihod po plovilu podrazumijeva dnevni prihod izračunat kao prosjek vrijednosti dnevnih prihoda u trogodišnjem razdoblju koje prethodi godini privremenog prestanka koji je predmet potpore.

Dnevni prihod se izračunava dijeljenjem ukupnog godišnjeg prihoda s brojem ribolovnih dana toga plovila u toj godini.

Godišnji prihod podrazumijeva ukupnu vrijednost iskrcaja ostvarenu od ribolovne aktivnosti plovila, izračunatu na temelju ukupne količine ulova iz očevidnika o ulovu na moru u određenoj godini, pomnožene s prosječnim cijenama po vrsti (službeni podaci o cijenama morskih organizama) u istoj godini, u skladu s uspostavljenom nacionalnom metodologijom u sklopu Okvira za prikupljanje podataka.

Broj prihvatljivih dana privremenog prestanka

Broj prihvatljivih dana privremenog prestanka podrazumijeva broj dana privremenog prestanka koji je predmet potpore iz članka 4. stavka 3. ovoga Pravilnika.